12 vas vir hoëkaliberwapens, gesteelde voertuigDie wapens waarop beslag gelê is (Foto: ANA) Altesaam 12 mans van KwaGqikazi in KwaZulu-Natal is Dinsdag in hegtenis geneem nadat die polisie beslag gelê het op talle hoëkaliberwapens. Genl.maj. Bheki Langa, waarnemende provinsiale kommissaris, het gesê die polisie het ná ŉ wenk van die gemeenskap op ŉ nedersetting in KwaGqikazi toegeslaan waar daar op 12 vuurwapens, waaronder ses AK47-gewere en meer as 120 patrone beslag gelê is. Die polisie het ook op ŉ gesteelde voertuig beslag gelê. Volgens Langa is dié voertuig vermoedelik in Februarie vanjaar in Diepkloof in die suide van Johannesburg gesteel. “Ons hoop die verdagtes kan gekoppel word met die onlangse vlaag van ernstige en gewelddadige misdade in die provinsie,” sê Langa. “Die vuurwapens sal vir ballistiese toetse gestuur word om vas te stel of die wapens in enige van hierdie misdade gebruik is.” Langa het gesê misdaad kan slegs ŉ nekslag toegedien word indien die gemeenskap saam met die polisie werk. “Ons wil graag ons dank uitspreek teenoor die lede van die gemeenskap wat die wenk aan die plaaslike polisie oorgedra het. Dit is slegs deur gemeenskapsdeelname soos dié dat ons die oorlog teen misdaad kan wen.” Die mans, almal tussen 23 en 46 jaar oud, verskyn binnekort in die Ulundi-landdroshof op aanklagte van die besit van ongelisensieerde vuurwapens en ammunisie asook besit van gesteelde goedere.